ลดดอก0%-พักหนี้
ปัญหาอุทกภัยที่สร้างความเสียหายกระจายออกไปเป็นบริเวณกว้าง ทั้งในพื้นที่นิคมอุตสาหกรรมขนาดใหญ่
19 ต.ค. 2554

ปัญหาอุทกภัยที่สร้างความเสียหายกระจายออกไปเป็นบริเวณกว้าง ทั้งในพื้นที่นิคมอุตสาหกรรมขนาดใหญ่ 
ที่อยู่อาศัย พื้นที่เพาะปลูก และกำลังหายใจรดต้นคอชาวกรุงเทพมหานครอยู่ในขณะนี้ ส่งผลให้ธนาคารต่างออกมาตรการช่วยเหลือลูกค้าที่ประสบภัยเพิ่มเติมเป็นการด่วน เพื่อบรรเทาความเดือดร้อน
เกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า จากการประชุมร่วมกับธนาคารพาณิชย์ผ่านระบบวิดีโอคอนเฟอเรนซ์เพื่อติดตามสถานการณ์น้ำท่วม ธนาคารพาณิชย์ได้ให้ความร่วมมือเป็นอย่างดี และรับปากว่าจะช่วยเหลือลูกค้าสินเชื่อที่ประสบภัย 3 เรื่อง 
1.ยินดีพักชำระหนี้บางส่วนให้ลูกหนี้ที่เดือดร้อนเป็นระยะเวลา 6 เดือน ซึ่งเริ่มดำเนินการไปบ้างแล้ว 
2.ยืดระยะเวลาการชำระหนี้ออกไปอีก




3.ให้กู้เพิ่ม เพื่อนำเงินไปฟื้นฟูความเสียหายหลังน้ำลด
ปัญหาหนี้เสียหลังน้ำท่วม ขณะนี้ยังไม่น่าวิตก เนื่องจากสินเชื่อที่นิคมอุตสาห กรรม 5 แห่ง ได้แก่ สหรัตนนคร โรจนะ ไฮเทค บางกระดี่ และนวนคร รวมทั้งหมดคิดเป็นมูลค่าเพียง 6 หมื่นล้านบาท หรือ 0.74% ของสินเชื่อรวมทั้งระบบนั้น และไม่ใช่ว่าหลังน้ำลดจะกลายเป็นหนี้เสียทั้งหมด จึงคาดว่าหนี้ในส่วนนี้จะไม่เป็นปัญหาต่อระบบสถาบันการเงิน
ล่าสุด วิชิต สุรพงษ์ชัย ประธานกรรมการบริหาร ธนาคารไทยพาณิชย์ แถลงว่า คณะกรรมการของธนาคารได้อนุมัติให้มีการขยายวงเงินช่วยเหลือลูกค้าผู้ประสบภัยจาก 1 หมื่นล้านบาท เพิ่มขึ้นเป็น 2 หมื่นล้านบาท และเพิ่มมาตรการช่วยเหลือ ได้แก่ พักการผ่อนชำระ ลดดอกเบี้ย และเพิ่มวงเงินกู้ เพิ่มเติมจากมาตรการที่ออกมาก่อนหน้านี้ ซึ่งจะเน้นช่วยเหลือลูกค้าบุคคลและลูกค้าธุรกิจเอสเอ็มอีเป็นหลัก
ลูกค้าสินเชื่อบ้านจะได้รับการพักชำระหนี้สูงสุด 6 เดือน ลดดอกเบี้ยสูงสุด 50% นาน 3 เดือน พร้อมให้วงเงินกู้เพิ่มสูงสุด 120% ของราคาประเมินเดิม โดยคิดดอกเบี้ย 0% ใน 3 เดือนแรก 
ลูกค้าบัตรเครดิตและสินเชื่อบุคคลจะได้รับการพักชำระหนี้และลดดอกเบี้ย 50% เป็นเวลา 3 เดือน 
ลูกค้าสินเชื่อเช่าซื้อรถยนต์ จะพักชำระหนี้ให้สูงสุด 3 เดือน
ขณะที่ลูกค้าธุรกิจเอสเอ็มอีที่ได้รับผลกระทบโดยตรง จะพักชำระหนี้และดอกเบี้ยให้นาน 6 เดือน (ต่อได้อีก 6 เดือน ถ้าจำเป็น) พร้อมลดดอกเบี้ยสูงสุด 50% นาน 3 เดือน และเพิ่มวงเงิน โอ/ดี ให้ 20% 
นอกจากนี้ ลูกค้ายังสามารถกู้เงินเพื่อฟื้นฟูในอัตราดอกเบี้ยพิเศษ คิดดอกเบี้ย 5% เป็นระยะเวลา 3 ปี จากนั้นปรับเป็นเอ็มแอลอาร์ -1%
“จากการพูดคุยกับ ธปท.และสมาคมธนาคารไทย ทุกฝ่ายมีความเห็นตรงกันว่า เราต้องเร่งเพิ่มความช่วยเหลือให้แก่ลูกค้า เพราะยิ่งเราช่วยเขาได้เร็ว โอกาสในการเป็นเอ็นพีแอลก็ลดลง จากนี้เราจะไม่รอให้เขาขอความช่วยเหลือเข้ามา แต่เราจะเข้าไปหาเขาเอง ส่วนเรื่องวงเงินช่วยหากยังไม่พอ เราพร้อมจะยืดหยุ่นอีก เพราะสถานการณ์ในขณะนี้คาดเดายาก” วิชิต กล่าว
ขณะที่ บุญทักษ์ หวังเจริญ ประธานเจ้าหน้าที่บริหาร ทีเอ็มบี หรือธนาคารทหารไทย บอกว่า ธนาคารตระหนักถึงความสำคัญในการมีบทบาทในการให้ความช่วยเหลือทั้งประชาชนทั่วไปและผู้ประกอบธุรกิจที่ได้รับผลกระทบจากภัยน้ำท่วมครั้งใหญ่
ลูกค้าธุรกิจรายใหญ่จะสนับสนุนเงินทุนเพิ่มเติมเพื่อให้ผู้ประกอบการสามารถนำไปซ่อมแซมอาคาร โรงงาน และเครื่องจักร เป็นเวลา 5 ปี และมีระยะเวลาปลอดการชำระเงินต้นไม่น้อยกว่า 36 เดือน ขยายระยะเวลาในการผ่อนชำระคืนเงินทุนหมุนเวียนอีกสูงสุดเป็นเวลา 6 เดือน เพื่อให้ผู้ประกอบการสามารถมีเงินทุนที่เพียงพอ และใช้เวลาและทรัพยากรไปกับการฟื้นฟูกิจการ
ลูกค้าเอสเอ็มอีสามารถผ่อนผันด้านการพักชำระเงินต้น และยืดอายุหนี้ออกไปเป็นระยะเวลา 6-12 เดือน ให้สินเชื่อเพิ่มเติมแก่ลูกค้าที่มีความจำเป็น เพื่อใช้ในการปรับสภาพสถานประกอบการ ผ่อนชำระคืน 7 ปี และปลอดการชำระคืนเงินต้นสูงถึง 6 เดือน ทั้งนี้ลูกค้าเอสเอ็มอีขนาดเล็กที่ขอวงเงินกู้เพิ่มไม่เกิน 20% ของวงเงินเดิมไม่ต้องนำหลักทรัพย์มาค้ำประกันเพิ่ม
สำหรับลูกค้าบุคคลนั้น จะอนุมัติสินเชื่อบุคคลเพิ่มเติมเป็นกรณีพิเศษ และการผ่อนผันเกณฑ์การชำระเงินสำหรับลูกค้าที่ค้างชำระหนี้เนื่องจากได้รับผลกระทบจากน้ำท่วม 
นี่คือมือที่แบงก์ยื่นออกมาช่วย